REPUBLIKA HRVATSKA
TRGOVAČKI SUD U SPLITU		     	          Poslovni broj: St-156/2012-1003

				   
Z A P I S N I K
							
sastavljen kod Trgovačkog suda u Splitu, u stečajnom postupku nad dužnikom DALMA d.d. Split, u stečaju, Kopilica 5, OIB: 64479860853, dana 25. rujna  2026. 

SKUPŠTINA VJEROVNIKA

Prisutni od suda:
Velimir Vuković, stečajni sudac
Ivana Poljak, zapisničarka

Početak u 12:00 sati.

Utvrđuje se da su pristupili:
- Mira Hajdić, stečajna upraviteljica

Za vjerovnike:
Republika Hrvatska, zastupana po Ljiljani Vuličević Vidan, zamjenici u Županijskom državnom odvjetništvu u Splitu
Republika Hrvatska, zastupana po CERP-u u ovaj čas prema navodima zastupnice Republike Hrvatske i to Ljiljane Vuličević Vidan, kao privremene punomoćnice ovog vjerovnika, koja se obvezuje u roku od tri dana dostaviti punomoć za zastupanje ovog vjerovnika
Hrvatske šume: zamjenik punomoćnika Nikola Bešlić, odvjetnički vježbenik u OD Aračić i Silić u Splitu, zamjenička punomoć priložena
Logistika Stinice, punomoćnik Boris Bulj, odvjetnik u OD Bulj i Srdelić
Agencija Roko Mijanović, punomoćnik Ivo Juričko, odvjetnik u OD Juričko i partneri iz Splita
Ana Tijardović, osobno

Ostali prisutni: Dragan Zaharija, za javnost
   Mihovil Papeš, za javnost


Odvjetnik Ivo Juričko obavještava da je na današnjoj skupštini vjerovnika prisutan kao punomoćnik zainteresiranog kupca Andro internacional d.o.o.

Utvrđuje se da je zaključkom ovog suda posl.br. St-156/2012 od 2. rujna 2026. stečajni sudac sazvao skupštinu vjerovnika sa sljedećim

Dnevnim redom

1. Donošenje odluke o postupanju s jedinom preostalom neunovčenom materijalnom imovinom u vlasništvu i posjedu dužnika, u naravi zgradama i pomoćnim objektima u sklopu Turističkog naselja Brzet u Omišu, za koju je pravomoćno utvrđeno pravo vlasništva dužnika naknadnom sudskom odlukom u svibnju 2026. godine, s ciljem određivanja načina i uvjeta prodaje.  
  2. Razno

Predmetni podnesak je istaknut na e-oglasnoj ploči suda dana 2. rujna 2026.  

Stečajna upraviteljica je u podnesku od 1. rujna 2026. predložila sazivanje skupštine vjerovnika s dnevnim redom koji je naveden u oglasu od 2. rujna 2026. te je uz podnesak dostavila i elaborat o procjeni turističkog naselja Brzet u Omišu, sudskog vještaka Ivana Mijanovića od 26. lipnja 2026.

 Stečajna upraviteljica je u podnesku od 16. rujna 2026. podnijela  obrazloženje uz prijedlog za sazivanje skupštine vjerovnika.

Nadalje, stečajna upraviteljica je uz podnesak od 19. rujna 2026. dostavila dokumentaciju na koju se poziva u predmetnom podnesku, a vezana je za odlučivanje o današnjoj točki dnevnog reda na skupštini vjerovnika

Predmetni podnesci su istaknuti na e-Oglasnoj ploči sudova. 

Utvrđuje se da na današnjoj Skupštini vjerovnika pravo glasa imaju vjerovnici:

  	Republika Hrvatska, zastupana po ŽDO Split ……1.271.292,40 glasa
	Republika Hrvatska, zastupana po CERP-u……… 3.264.796,03 glasova
Hrvatske šume …………………………………………..    25.587,91 glasova
Logistika Stinice …………………………………………. 1.384.751,75 + 10.956,67 glasa, odnosno ukupno 1.395.708,42 glasova
	Anka Tijardović…………………………………………….. 226.398,89 glasova
	Roko Mijanović ……………………………………………. 65.234,09 glasova

Stečajna upraviteljica upoznaje skupštinu vjerovnika da su mogući prijedlozi odluka na današnjoj skupštini vjerovnika obrazloženi u podnesku od 16. rujna 2026., a vezani su za unovčenje preostale imovine stečajnog dužnika Turističkog naselja Brzet u Omišu.

Zastupnica po zakonu vjerovnika Republike Hrvatske te privremena punomoćnica vjerovnika Republike Hrvatske CERP,  a u odnosu na prijedloge stečajne upraviteljice od 16. rujna 2026., koja ističe da je nakon zaprimanja poziva na ročište konkretno intenzivno u razdoblju od 17. rujna 2026. do danas zaprimljeno više podnesaka s određenim bitnim činjenicama za koje se već vrše intenzivni izvidi. Prvenstveno izvidi na okolnost o kakvoj se vrsti kulturnog dobra na predloženoj nekretnini radi te je li kulturno dobro locirano na nekoj od građevina koje bi bile predmet prodaje, a kako se radi o bitnim okolnostima koje određuju daljnje postupanje ovog vjerovnika predlaže se odgoda današnje skupštine vjerovnika na jedan primjeren rok.

Tim više što je svima poznato da je u tijeku i parnica pred ovim sudom koja se vodi pod poslovnim brojem P-464/2025 radi utvrđenja postojanja tražbine Republike Hrvatske, što će također na određeni način biti od značaja da ovaj vjerovnik zauzme stajalište u konkretnom postupku, a posebno glede eventualnog modela prodaje predmetnih nekretnina. 

Stečajni sudac donosi 

zaključak

Udjeljuje se vjerovniku Republici Hrvatskoj rok od 60 dana radi izjašnjenja u vezi donošenja odluke o uvjetima i načinu prodaje preostale imovine stečajnog dužnika, koja u naravi predstavlja turističko naselje Brzet u Omišu, a sve imajući u vidu kompleksnost pravnog statusa nekretnina koje bi mogle biti predmet unovčenja u ovom stečajnom postupku, koje su u zemljišnoj knjizi upisane kao kulturno dobro.

Radi navedenog, današnja skupština vjerovnika se odgađa, a sljedeća zakazuje za 16. studenog 2026. u 12:00 sati, što prisutni punomoćnici vjerovnika primaju na znanje te im služi umjesto poziva, dok će sud sve ostale vjerovnika obavijestiti objavom zapisnika na e-oglasnoj ploči sudova.

Skupština vjerovnika dovršena u 12:47 sati.

    Sudac 	       	     	          	  Stečajna upraviteljica


    Zapisničar 	                        Vjerovnici





